新浑仪赋
李光朝 (Tang)
国之神器。名之浑仪。法天之象。知天之为。虽考古以作则。亦维新而成规。琢璿为衡。范金为盖。其状则小。其用则大。南极北极。正其端隅。上规下矩。正其外内。缭绕黄道。环回紫宫。斗居其北。日起其东。别度数于分寸之内。点星象于毫釐之中。处动而能静。妙同乎造化之意。寂无以为有。用拟于阴阳之功。有象必见。惟幽是通。乃知近能则远合。下正则上同。因之以言宝历。遂乃授乎人时。以通天下之志。以断天下之疑。违之则失。信之无欺。圣也智也。念兹在兹。四时以之咸序。万物以之攸理。弦望之候不𠌤。寒暑之期可纪。测天地之否泰。知阴阳之终始。述作固称于帝王。司存乃归于太史。猗此成器。为国之宝。通幽洞微。赞我皇道。